17 Mokhatlo oa Jehova o ile oa thusa baholo joang hore ba ntlafatse tsebo ea bona ea bolisa joalokaha eka ba ile ba fumana “silevera ho e-na le tšepe”? Ka ho ba koetlisa. Ka lekhetlo la pele ka 1959, ho ile ha tšoaroa Sekolo sa Tšebeletso sa ’Muso sa baholo. Karolo e ’ngoe e ile ea tšohla sehlooho se reng, “Ho Hlokomela Batho ka Bomong.” Bara bao babo rōna ba ile ba khothalletsoa ho “etsa kemiso ea ho etela litho tsa phutheho malapeng a bona.” Karolo eo e ile ea bua ka litsela tse fapaneng tseo balisa ba ka etsang hore bahoeletsi ba rue molemo maetong ao. Ka 1966 ho ile ha qala Sekolo sa Tšebeletso sa ’Muso se nchafalitsoeng. Ho ile ha tšohloa sehlooho se reng “Bohlokoa ba Mosebetsi oa Bolisa.” Morero o ka sehloohong oa karolo eo e ne e le ofe? E ne e le ho ruta hore ba etellang pele “ba lokela ho hlokomela mohlape oa Molimo ka lerato empa ha ba lokela ho hlokomoloha malapa a bona le ho ea tšebeletsong ea tšimo.” Lilemong tsa morao tjena ho ’nile ha tšoaroa likolo tsa baholo tse eketsehileng. Koetliso eo mokhatlo oa Jehova o faneng ka eona e bile le liphello life? Kajeno, liphutheho tsa Bokreste li na le barab’abo rōna ba tšoanelehang ba likete, ba sebetsang e le balisa ba moea.